
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Општинске управе oпштине Аранђеловац, по притужби Д. Н., из Београда, Заштитник грађана 
У Т В Р Ђ У Ј Е

Општинска управа општине Аранђеловац начинила је пропуст у раду који је проузроковао повреду принципа добре управе и правила управног поступка, тиме што није предузела мере ради усаглашавања, односно разрешења правне ситуације у којој постоје два управна акта са супротним правним дејством, чиме се доводи у питање могућност и сврисходност спровођења административног извршења једног од њих.
На основу утврђених недостатака у раду, Заштитник грађана упућује Општинској управи општине Аранђеловац следеће 
П Р Е П О Р У К Е
I
Потребно је да Општинска управа општине Аранђеловац, у складу са Законом о општем управном поступку, без одлагања предузме све неопходне мере ради решавања настале правне ситуације у којој постоје два управна акта са супротним правним дејством, чиме ће се омогућити административно извршење једног од њих.

II
Општинска управа општине Аранђеловац ће се старати да њени органи, у будућем раду увек поступају у складу са принципима добре управе и начелима управног поступка, поштујући права и на закону засноване интересе грађана.
Општинска управа општине Аранђеловац обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
Заштитник грађана примио је 25. фебруара 2011. године притужбу Д. Н., из Београда.
Притужбом се тврди, а из приложене документације произилази да је Саобраћајни инспектор Одељења за инспекцијске послове Управе општине Аранђеловац Решењем број 347-94/2010-06 од 25. августа 2010. године наложио физичким лицима, да уклањањем постављених клацкалица, љуљашки, коша и других справа за играње деце, спрече заузеће путног земљишта поред некатегорисаног пута у селу Бањи, пут у насељу Мариновац.  Истовремено, из документације произилази да је Одељење за инспекцијске послове Управе општине Аранђеловац, у поступку спровођења административног извршења донело Закључак број 347-94/2010-06 од 10. новембра 2011. године којим је утврђено да је предметно решење Саобраћајног инспектора постало извршно 16. септембра 2010. године и дозвољено принудно извршење решења. Притужилац изричито наводи да је по овом закључку било заказано извршење 18. фебруара 2011. године, али да је том приликом надлежни инспектор констатовао да нису испуњени услови за спровођење принудног извршења, иако су на лице места изашле и грађевинске машине и полиција. Посебно се наводи да је спровођење овог решења и закључка о уклањању постављених справа од велике важности, с обзиром да се оне налазе непосредно испред улаза у двориште подносиоца притужбе, при чему и земљиште на коме се налазе представља пут, као и да се тиме омогућава окупљање лица која угрожавају право на приватност и безбедност подносиоца притужбе.
Оцењујући наводе из притужбе као и приложену документацију, те чињеницу да је у конкретном случају реч о примени републичких прописа и других општих аката, односно повреди принципа добре управе, Заштитник грађана је актом дел. број 5007 од 15. марта 2011. године Општинској управи општине Аранђеловац упутио обавештење о притужби и затражио изјашњење о свим чињеницама и околностима значајним за доношење става о основаности притужбе. 

Актом Општинске управе Општине Аранђеловац број 06-134/2011-01-4 од 6. априла 2011. године Заштитник грађана је, између осталог обавештен да је руководилац екипе за извршење ЈКП „Букуље“, приликом спровођења извршења предметног решења и закључка заказаног за 18. фебруар 2011. године, обавестио поступајућег инспектора да није у могућности да поступи по предмету због великог броја деце и људи који су заузели место где се налази игралиште које треба уклонити. У допису је такође истакнуто да је Месна заједница „Бања“ у међувремену, 23. фебруара 2011. године поднела захтев да јој се на овој локацији одобри постављање мањег дечјег игралишта, те да је Одељење за имовинско-правне односе, урбанизам, грађевинарство и стамбено-комуналне послове Управе општине Аранђеловац, на основу описа лица места од стране геометра – вештака Службе за катастар непокретности и сагласности Јавног предузећа за планирање и изградњу општине Аранђеловац, Решењем број 352-20/11-05 од 29. марта 2011. године одобрило постављање мањег монтажног објекта – мањег дечјег игралишта на овој локацији.

Имајући у виду да је из оваквих навода органа произилазило да у конкретном случају постоји један управни акт који налаже уклањање справа и други који одобрава њихово постављање на истој локацији, Заштитник грађана је актом дел. број 11484 од 7. јуна 2011. године указао Општинској управи општине Аранђеловац да је потребно, уколико су оба ова акта и даље на снази, ускладити насталу правну ситуацију, с обзиром да они производе супротне последице и затражио од органа изјашњење о начину усклађивања, односно разрешења ове правне ситуације.

Актом Управе општине Аранђеловац број 06-400/11-01-4 од 12. августа 2011. године Заштитник грађана је обавештен да је Одељење за имовинско-правне односе, урбанизам, грађевинарство и стамбенокомуналне послове општине Аранђеловац, донело допунско решење број 352-2011 од 12. априла 2011. године којим се обавезује Месна заједница „Бања“ да елементе који чине мање дечије игралиште, постави искључиво у складу са скицом која је саставни део решења 05 број 352-20/11 од 29. марта 2011. године. Наведено је да је на ово решење притужилац изјавио жалбу, као и да је Општински јавни правобранилац 1. јуна 2011. године Општинском већу упутио мишљење да је жалба притужиоца неблаговремена и да исту треба одбацити.
Посебно је напоменуто да ће начелница општинске управе Аранђеловац, поступајући по примедбама Заштитника грађана у вези постојања два управна акта са супротним правним дејством, предложити Општинском већу општине Аранђеловац, као надлежном другостепеном органу, доношење решења из главе шеснаест Закона о општем управном поступку, а које се односи на нарочите случајеве поништавања, укидања и мењања решења и решења по жалби притужиоца, као и да ће Заштитнику грађана доставити примерке истих, а по доношењу аката из надлежности Општинског већа.

Имајући у виду протек времена, Заштитник грађана је актом дел. број 20986 од 19. октобра 2011. године, од Општинске управе општине Аранђеловац затражио обавештење да ли је наведени предлог упућен Општинском већу, као и да ли је веће донело поменуте акте из своје надлежности.

На овај допис Заштитника грађана, Општинска управа општине Аранђеловац није одговорила ни након упућених ургенција и остављених накнадних рокова, и то ургенције од 12. децембра 2011. године (акт дел. број 25621) и ургенције председнику општине од 23. фебруара 2012. године (акт дел. број 3977), иако су све ургенције биле уредно примљене у том органу.

Одредбом члана 267. став 1. Закона о општем управном поступку („Сл. лист СРЈ“, бр. 33/97 и 31/2001 и „Сл. гласник РС“, бр. 30/2010) предвиђено је да административно извршење спроводи орган који је ствар решавао у првом степену, ако посебним прописом није друкчије одређено. Одредбом члана 269. став 1. закона прописано је да се административно извршење, које спроводи орган који је управну ствар решавао у првом степену, спроводи на основу решења које је постало извршно, и закључка о дозволи извршења, док су одредбом члана 271. овог закона предвиђени случајеви у којима ће се административно извршење обуставити, односно одложити. 
Истовремено, сходно начелу правоснажности, решење против кога се не може изјавити жалба нити покренути управни спор (правноснажно решење), а којим је странка стекла одређена права, односно којим су странци одређене неке обавезе може се поништити, укинути или изменити само у случајевима који су предвиђени законом.

Одредбом члана 21. Закона о Заштитнику грађана („Сл. гласник РС“, бр. 79/2005 и 54/2007) утврђено је да органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којим располажу, а који су од значаја за поступак који води. Истовремено, одредбом члана 20. овог закона прописано је да је Заштитник грађана овлашћен да иницира покретање дисциплинског поступка против запосленог у органу управе који је непосредно одговоран за учињену повреду и то ако из поновљеног понашања функционера или запосленог произилази намера да одбијају сарадњу са Заштитником грађана или ако се утврди да је учињеном повредом грађанину причињена материјална или друга штета већих размера. 

Сагледавајући наведене прописе и податке до којих се дошло током спроведеног поступка контроле правилности и законитости рада Општинске управе општине Аранђеловац, утврђено је да је Саобраћајни инспектор Одељења за инспекцијске послове Управе општине Аранђеловац, у поступку инспекцијске контроле заузећа путног земљишта поред некатегорисаног пута у селу Бања, 25. августа 2010. године донео Решење број 347-94/2010-06 којим је физичким лицима наређено да уклањањем постављених клацкалица, љуљашки, коша и других справа за играње деце, спрече заузеће путног земљишта поред некатегорисаног пута у селу Бањи, пут у насељу Мариновац. Поводом овог решења, Саобраћајни инспектор је 10. новембра 2010. године донео и Закључак о дозволи, начину и дану извршења решења, а 10. фебруара 2011. године и Закључак о дану и начину извршења, те је принудно извршење било заказано за 18. фебруар 2011. године. Принудно извршење није спроведено.

Истовремено, Одељење за имовинско-правне односе, урбанизам, грађевинарство и стамбено-комуналне послове, решавајући по захтеву Месне заједнице „Бања“, 29. марта 2011. године донело је Решење број 352-20/11-05 којим је Месној заједници „Бања“ одобрено постављање мањег монтажног објекта – мањег дечјег игралишта на проширењу некатегорисаног пута означеног као кп. број 3634 КО Бања, односно, како произилази, на истој локацији.

На основу овако утврђених чињеница, произилази да је каснијим доношењем управног акта потпуно супротне садржине, створена забуна о томе који управни акт остаје на снази, односно који се има извршити, при чему Управа општине Аранђеловац није обавестила Заштитника грађана, да ли оба управна акта још увек постоје у правном поретку, односно да ли су предузете мере сходно Закону о општем управном поступку ради разрешења ове ситуације. С тим у вези, у недостатку додатног изјашњења Управе општине Аранђеловац, Заштитник грађана изводи закључак да у правном поретку и даље постоје оба управна акта са супротним правним дејством, чиме се доводи у питање сврисходност спровођења административног извршења једног од њих, а тиме и обесмишљава читав поступак доношења управног акта.
Овом приликом, Заштитник грађана посебно указује да је у конкретном случају било тешко до краја успоставити сарадњу са Општинском управе општине Аранђеловац, с обзиром да није одговорено на накнадно упућене дописе Заштитника грађана, као и да је ћутање тог органа поводом више обраћања Заштитника грађана допринело и дужем трајању поступка пред овим органом. 

Органи управе су, у оквиру начела управног поступка и принципа добре управе дужни да странкама омогуће што лакшу заштиту својих права и интереса, водећи рачуна да остваривање њихових права и правних интереса не буде на штету права и правних интереса других, нити у супротности са законом утврђеним јавним интересима. Органи управе који воде поступак дужни су да обезбеде успешно и квалитетно остваривање и заштиту права и правних интереса физичких лица, правних лица или других странака.
Административно извршење донетог управног акта спроводи се ради усаглашавања чињеничног стања са стањем које је утврђено решењем, и оно је циљ доношења управног акта и читавог управног поступка. Правоснажно решење којим је странка стекла одређена права, односно којим су странци одређене неке обавезе може се поништити, укинути или изменити само у случајевима који су предвиђени законом.
На основу свих утврђених чињеница и околности, Заштитник грађана је утврдио пропуст у правилности и законитости рада Општинске управе општине Аранђеловац на штету принципа добре управе и остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.
	ЗАМЕНИК ЗАШТИТНИКА ГРАЂАНА

